钦定古今图书集成/明伦汇编/官常典/第126卷 > 颜元孙
## 钦定古今图书集成/明伦汇编/官常典/第126卷 > 颜元孙

按《陋巷志》“支子世表三十九代元孙。”

按《兖州府志》：“元孙，字聿修，昭甫长子也。少孤，养于舅
氏殷仲容家，聪锐绝伦。年十岁，李逸闻其少俊，请与
相见。座中试《安石榴赋》，援翰立就，不加点窜，李逸大
惊。嗣圣元年举进士。素未习《尚书》，六日兼注毕究。省
试铭赋二道，既丽且新，名动天下。解褐彭城簿，历登
封、长安二尉，洛阳丞，著作佐郎，太子舍人。”时明皇监
国，独掌命诰，当时以为纶言之最。明皇尝出诸家书
迹数十卷，令定其真伪，元孙分别以进。明皇大悦，因
赐笺藤、笔墨、衣服等物。尝和《游苑诗》，御扎八分，批答
曰：“孔门称哲，宋室闻贤。”翰墨便捷，莫之与先。出为润
州长史，迁滁、沂二州刺史，终朝散大夫、濠州刺史、上
柱国。